সাতসকালে প্রধানমন্ত্রী নরেন্দ্র মোদীর মন্ত্রীসভার এক সদস্য টুইটারে যা ভিডিও পোস্ট করেছেন, তা দেখে অনেকই অবাক। প্রশংসাও করছেন মন্ত্রীসভার অন্যান্য সদস্যরাও। 
কেন্দ্রীয় মন্ত্রী কিরেন রিজিজু তাঁর টুইটারে দু’টি ভিডিও পোস্ট করেছেন। একটি ভিডিও-তে দেখা যাচ্ছে, অন্য এক মন্ত্রী রাজ্যবর্ধন রাঠৌর জিম করছেন। পুশ আপ দিচ্ছেন। সেখানে রিজিজু লিখেছেন, ‘কাজ করতে করতে আমাদের শরীরের ফিটনেসের জন্য কোনও সময় থাকে না। কিন্তু আমার অলিম্পিয়ান বন্ধু রাজ্যবর্ধন রাঠৌর ঠিক সময় বের করে (জিম করেন) এবং আমাকেও কঠিন চ্যালেঞ্জের মুখে ফেলে দেন।’

এর পরে নিজের জিম করার একটি ভিডিও পোস্ট করেছেন তিনি। সেখানে নতুন প্রজন্মের কাছে রিজিজুর আহ্বান, ‘যুবা বন্ধুরা, ড্রাগের থেকে দুরে থাকো। ফিট থাকো। এসো নরেন্দ্র মোদীজির নতুন ভারতের স্বপ্ন সফল করি।’
তবে রিজিজুর আসল লক্ষ্য ছিল অন্য। তিনি লেখেন, ‘রাজ্যবর্ধন রাঠৌকে জবাব দিতেই ৩০ মিনিট সময় বের করেছিলাম কাজের মাঝ থেকে।’

রিজিজুর পোস্টের উত্তর দিয়েছেন রাঠৌরও। তিনি টুইটারে লিখেছেন, ‘তুমি কোনও প্রতিযোগিতার ঊর্ধ্বে এবং তুমি এক অনুপ্রেরণা।’
দিনে প্রায় ১৮ ঘণ্টা কাজ করেন প্রধানমন্ত্রী নরেন্দ্র মোদী। তার মাঝেই নিজের শরীর ফিট রাখার সময় বের করে নেন তিনি। এখন দেখা যাচ্ছে তাঁর সহকর্মীরাও কম যান না। 

রিজিজুর পোস্টের পরে একে একে অন্য কেন্দ্রীয় মন্ত্রীরাও দু’জনকে অভিনন্দন জানাতে থাকেন। ক্রীড়ামন্ত্রী বিজয় গোয়েল রিজিজু ও রাঠৌরকে অভিনেতা স্ট্যালোনের সঙ্গে তুলনা করে লেখেন, ‘আমাদের রকি বালবোয়া’।

রেলমন্ত্রী সুরেশ প্রভু তো একটু ভয়ই পেয়ে গিয়েছেন স্বাস্থ্য সচেতন দুই মন্ত্রীকে দেখে। টুইটারে আশা প্রকাশ করেছেন, ‘আমিও যদি ওদের মতো একটু (শরীরচর্চা) করতে পারতাম।

এর আগেও অবশ্য রিজিজু ও রাঠৌর একসঙ্গে জিমে শরীরচর্চা করেছেন ও সেই ছবি পোস্টও করেছিলেন।
(ভিডিও সৌজন্য: কিরেন রিজিজুর টুইটার অ্যাকাউন্ট)